title: Espardimientu
text: L'Espardimientu ye un grupu d'autores n'asturianu carauterizáu por compartir unos mesmos referentes estéticos y, sobre manera, una mesma visión del procesu de normalización llingüística y de cuál ha ser el papel qu'ha xugar nél la narrativa. Plantégase como una enmienda al Surdimientu col que son críticos y, n'especial, al llamáu Segundu Surdimientu o Segunda promoción del Surdimientu. Esta corriente defende que la lliteratura tien que ser lo más popular posible, tar en contautu cola realidá sociollingüística d'Asturies y adautase al públicu pa ser quien a seducilu y consiguir nuevos llectores dende quienes lleíen en castellán por nun atopar n'asturianu de productos culturales que respuedan a les sos necesidaes. L'Espardimientu da-y muncha importancia a la Publicidá, a la apertura de nuevos xéneros lliterarios que nun esistieren n'asturianu previamente o a l'aición común y coleutiva. Amás, en cuenta d'una lliteratura zarrada sobre sigo mesma, esta corriente busca crear espacios billingües nos qu'averar al asturianu a llectores de llibros en castellán, y prioricen xéneros como los d'aición, la ciencia ficción o la fantasía, onde reivindiquen la mitoloxía asturiana como ferramienta pa facer lliteratura fantástica.